ડ્રાફ્ટિંગ વિભાગમાં મેશે બેજસ્કી અને જોસેફ બાઉએ એવા બનાવટી જેલપાસ બનાવવાનું શરૂ કરી દીધું હતું, જેના વડે કેદીઓને ઘંટી સુધી આવવા-જવાની પરવાનગી મળી રહેતી હતી. એક દિવસ ઓસ્કર ફરતો-ફરતો તેમની પાસે આવી ચડ્યો અને ગવર્મેન્ટ જનરલના રેશનિંગ અધિકારીનો સિક્કો મારેલા દસ્તાવેજો બેજસ્કીને બતાવ્યા. ક્રેકોવ વિસ્તારના કાળાબજાર સાથે ઓસ્કરે હજુ પોતાના સંપર્કો તાજા જ રાખ્યા હતા. ટેલીફોન દ્વારા ત્યાંથી માલ મગાવવાની જોગવાઈ એ કરી જ શકતો હતો. પરંતુ મોરેવિયન સરહદ પસાર કરતી વેળાએ ગવર્ન્મેન્ટ જનરલના ખાદ્યાન્ન અને ખેતીવાડીખાતાએ આપેલા પરવાનગીના દસ્તાવેજો બતાવવા પડતા હતા. ઓસ્કરે પોતાના હાથમાં રહેલા કાગળ પરના સિક્કા બતાવ્યા. “આવો સિક્કો તું બનાવી શકે ખરો કે?” એણે બેજસ્કીને પૂછ્યું. બેજસ્કી એક કસબી હતો. બહુ થોડી ઊંઘ વડે ચલાવીને એ કામ કરી શકતો હતો. ભવિષ્યમાં ઓસ્કર માટે જે કેટલાયે અધિકૃત સિક્કા બેજસ્કી બનાવવાનો હતો તેમાંનો આ પહેલો સિક્કો હતો! રેઝર બ્લેડ અને કાપવાનું નાનકડું ઓજાર તેના સાધનો હતા. તેણે બનાવેલા સિક્કા બ્રિનલિટ્ઝની આગવી અને આક્રમક અમલદારશાહીના પ્રતિક બની ગયા હતા.